section_heading: Povijest
paragraph_text: Prvi HackLab u Hrvatskoj osnovala je u Puli 2002. godine udruga Monte Paradiso. Iz zagrebačkog kluba MaMa 2004. godine program "Razmjena vještina" proširio se na Rijeku, Split, Čakovec i Osijek. Iste je godine u Puli organiziran prvi međunarodni hackerski susret TransHackMeeting. 2007. godine osnovan je HackLab u Rijeci te je započeli susreti "Ništa se neće dogoditi". Godine 2009. nastaju Hacklab u MaMi i HackLab01 u Autonomnom kulturnom centru Medika. I'MM_Medialab unutar programa zagrebačkog Studentskog centra Kultura promjene sadrži hacklab radionicu 2011. godine, a tad se osniva i zagrebačka udruga Radiona. LabOS je osnovan u Osijeku 2012. godine, a Hacklab u Križevcima 2018. godine.